Om kommunevalget 2003 førte til store endringer i Hitra-politikken, betød valget i 2007 enda større endringer. Sittende ordfører Egil Hestnes stilte ikke til gjenvalg etter å ha sittet som Hitraordfører siden 1987 med unntak av en periode, noe som åpnet ordførerfeltet for ny konkurranse. Hestnes sitt eget parti, Høyre, led et sviende nederlag og ble mer enn halvert. Trolig var dette en kombinasjon av at Hestnes gikk av, at Høyre ikke klarte å fremme en samlende ordførerkandidat, og at høyrevelgerne heller foretrakk Arbeiderpartiets ordførerkandidat heller enn Fremskrittspartiets Per Ervik. Lokale meningsmålinger tydet lenge på at Ervik skulle overta ordførerkjedet. Arbeiderpartiets ordførerkandidat, Ole Haugen nyter stor respekt som lokalpolitiker og næringsutvikler langt ut over sitt eget partis rekker og fikk betalt for dette ved årets kommunestyrevalg ved at Arbeiderpartiet oppnådde sitt beste valgresultat siden kommunesammenslåingen i 1964 med en framgang på nesten 13 prosent. Partiet fikk sammen med Sosialistisk Venstreparti og Senterpartiet flertall i kommunestyret og etablerte en lokal rød-grønn allianse der Senterpartiet fikk varaordføreren.